এর পরের চরণেই কবি সেই শুভাকাঙ্ক্ষীকে বলছেন, যেন সে রাতের দেয়াল ভেঙে দেয় এবং প্রাণের প্রদীপ হাতে এগিয়ে আসে। সে যেন প্রতিটি ঘরের বদ্ধ জানালা খুলে দেয় এবং ধীরস্থির হয়ে শোনায় নির্ভেজাল প্রেমের গল্প। চারটি চরণের মধ্যে প্রথম তিন চরণে নিপুণ শিল্পীর মতো কবি তার সময়কে এঁকেছেন। বলার অপেক্ষা রাখে না, রাত বলতে কবি এক দুর্বীনিত দুঃসময়কে বোঝাচ্ছেন যে সময় তার চারপাশে কারাগারের মতো উঁচু দেয়াল তুলে আটকে দিয়েছে শুভবোধের প্রবেশকে। কবি তার কালপ্রবাহকে একটি ঘরের সঙ্গে তুলনা করে বলছেন, ঘরটির প্রতিটি জানালা কপাটআঁটা। তাই নিকষ আঁধার ছেয়ে আছে ঘরজুড়ে। এই দেয়াল ভেঙে কোনো একজনকে ঘরে প্রবেশের আহ্বান জানাচ্ছেন কবি। বলছেন, সে যেন নিকষ আঁধারঘেরা ঘরে প্রাণের প্রদীপ জ্বালায় আর খুলে দেয় ঘরের জানালাগুলো। কবি হয়ত ভালো করেই জানেন, শুধু প্রাণের প্রদীপ জ্বালিয়ে সবটা আঁধার দূর করা যাবে না; দরকার বাইরের আলোও। তাই তিনি জানালা খুলে দেবার আহ্বান জানান, যেমনটা ঈশ্বর আহ্বান জানান বাইবেলে— ‘লেট দেয়ার বি লাইট…।’